২০২৩ এসিসি পুরুষ প্রিমিয়ার কাপ
২০২৩ এসিসি পুরুষ প্রিমিয়ার কাপ একটি ক্রিকেট টুর্নামেন্ট যেটি ২০২৩ সালের এপ্রিল ও মে মাসে নেপালে অনুষ্ঠিত হয়। টুর্নামেন্টের বিজয়ী দল ২০২৩ পুরুষ এশিয়া কাপে খেলার যোগ্যতা অর্জন করে। এছাড়া টুর্নামেন্টের সেরা তিনটি দল ২০২৩ এসিসি উদীয়মান দল এশিয়া কাপে উত্তীর্ণ হয়। ২০২৩ সালের মার্চ মাসে টুর্নামেন্টের সূচি ঘোষিত হয়। ২০২৩ এসিসি পুরুষ চ্যালেঞ্জার কাপের সেরা দুই দল হিসেবে এ টুর্নামেন্টে উত্তীর্ণ হয় সৌদি আরব ও বাহরাইন। টুর্নামেন্টের ফাইনালে সংযুক্ত আরব আমিরাতকে পরাজিত করে বিজয়ী হওয়ার পাশাপাশি ২০২৩ এশিয়া কাপে উত্তীর্ণ হয় স্বাগতিক নেপাল। ফাইনালে উত্তীর্ণ দুই দল ছাড়াও ওমান ২০২৩ উদীয়মান দল এশিয়া কাপে খেলার যোগ্যতা অর্জন করে।